### Beslutning

Fremsendes til Borgmesterens Afdeling med bemærkning, at byrådet i sit møde den 13. maj 2020 har vedtaget foranstående forslag med bemærkning om, at der med afsæt i byrådsdebatten den 13. maj 2020, dette forslag og forslag om digitale og online møder fra Venstres byrådsgruppe beder Direktørgruppen om at tage hånd om denne erfaringsopsamling og komme tilbage til Magistraten og eventuelt byrådet med indstilling om, hvad der skal til for, at man kan bruge den erfaringer, der er opsamlet til at lave mere effektiv drift og højere kvalitet i de ydelser [adresse] laver.

**Beslutningsforslag fra S og [adresse]**

Kriser byder på store udfordringer og sætter os under pres. Men samtidig giver kriser store muligheder og gør forandringer nødvendige. Udfordringerne kan vi ikke komme udenom, og derfor skal vi sørge for at sikre, at vi også får udnyttet mulighederne. Coronakrisen skabte med ét en virkelighed, der har tvunget os til at innovere og digitalisere, men også at forandre og implementere på rekordtid. En virkelighed, hvor store dele af den offentlige sektor og private virksomheder lukkede ned, hvor landets grænser blev lukket, med store indskrænkninger i borgernes frihed til at være sammen og med krav om at holde afstand.

Det er let at få øje på de alvorlige konsekvenser for både økonomien og den enkelte. Virksomheder er allerede gået konkurs, og sårbare borgere betaler en særlig høj pris for isolationen. Vi står overfor store udfordringer, og dem skal vi løse. De nationale og lokale beslutningstagere har en tættere dialog med hinanden og med virksomheder, kulturinstitutioner, frivillige organisationer mv. Inddragelsen af borgerne i de politiske beslutninger sker digitalt i helt nye formater. På tværs af organisationer og internt i [adresse] bliver der samarbejdet med en endnu større åbenhed og velvillighed om et fælles mål. Møder på tværs af lande, byer og organisationer bliver holdt digitalt fra hver vores hjem. Nye digitale services til borgerne bliver udviklet hurtigt, og eksisterende bliver udbredt med stor hastighed. En del af den kendte service leveres på ny måder og fra andre steder og rammer end tidligere. Vi udvikler nye fællesskaber gennem bl.a. fællessang i fjernsynet, motion via sociale medier samt digitale koncerter, teatre og biblioteker.

Forandringerne er radikale, og der er meget at lære af corona-krisen. Der sker allerede en erfaringsopsamling, som vi ønsker at bygge videre på for at sikre en generel og struktureret opsamling.

Derfor foreslår Radikale Venstre og Socialdemokratiet, at vi som bysamfund undersøger, hvad corona-krisen lærte os om styrker, afledte effekter og ulemper. Og at vi gør det ved at spørge dem, som har oplevet og levet forandringerne, for en forståelse af hvad forandringerne betyder, kræver input fra skolelærere, social- og sundhedsassistenter, økonomer, bibliotekarer, pædagoger og alle de andre faggrupper, som har ført os gennem krisens første tid. Og det kræver, at de borgere, hvis liv og hverdag blev påvirket, fortæller, hvad der virkede og hvad der ikke gjorde.

Arbejdet forankres politisk i Magistraten med en bredt sammensat organisatorisk understøttelse fra magistratsafdelingerne og med inddragelse af medarbejderorganisationer og relevante interesseorganisationer, herunder lokale institutionsbestyrelser. Med afsæt i, at forandringer og nye løsninger skal understøtte [adresse] som et stadigt mere bæredygtige lokalsamfund, er målet på tre områder at identificere mulige forbedringer, forandringer og konkrete forslag:

* På hvilke parametre er det lykkedes at gøre den politiske proces, herunder administrativt, smidigere?
* Hvilken corona-læring er indsamlet for så vidt angår borgerinddragelse, og hvordan kan denne anvendes fremadrettet?
* Kan vi på baggrund af corona-læring videreføre eller implementere mere effektive arbejdsgange i den normale drift, og hvordan sikrer vi, at den lokale innovation, som har fundet sted under krisen, bliver fastholdt?
* Er der allerede vedtagne beslutninger, igangværende initiativer mv., som på baggrund corona-læring viser sig overflødige og dermed kan tilbagetrækkes for at frigøre ressourcer til kernevelfærd?
* Hvordan kan vi, i vejen ud af krisen, styrke den demokratiske samtale i kommunen? Hvordan kan vi sikre, at borgere og foreninger bliver hørt og får indflydelse i byens levede liv?

Socialdemokratiet v. Anders Winnerskjold og Zehnia Mortensen

Radikale Venstre v. Bruno Dahl (ordfører) og Gerda Dahl

### Sagens forløb

13-05-2020 [adresse]
Fremsendes til Borgmesterens Afdeling med bemærkning, at byrådet i sit møde den 13. maj 2020 har vedtaget foranstående forslag med bemærkning om, at der med afsæt i byrådsdebatten den 13. maj 2020, dette forslag og forslag om digitale og online møder fra Venstres byrådsgruppe beder Direktørgruppen om at tage hånd om denne erfaringsopsamling og komme tilbage til Magistraten og eventuelt byrådet med indstilling om, hvad der skal til for, at man kan bruge den erfaringer, der er opsamlet til at lave mere effektiv drift og højere kvalitet i de ydelser [adresse] laver.